Конштитуция УССР 1919

Конштитуция Украинской Социалистичной Совѣтской Републикы 1919 — нормативный акт, котрым ся упевнило заведжѣня совѣтской формы влады в Украинѣ, первый Основный Закон УССР.

 Характер републикы  Конштитуция была схвалена 10. марца 1919 в Харьковѣ на Третьом Всеукраинском зъѣздѣ совѣтох. Подля ней УССР была означена як держава диктатуры працуючых и експлоатованых мас пролетариата и найхудобнѣйшого селянства над их вѣчныма выжерачами и експлуататорами — капиталистами и статкарями. Задачов диктатуры было застачити «переход од буржоазного зряджѣня ку социализму через социалистичны перетворѣня и систематичне задушѣня вшиткых контрареволучных проявох од маетных класох». УССР мала ся усиловати ку «найтѣснѣйшому сполку з иншыма совѣтскыма републиками» и свѣтовой комунистичной револуции.Бойко В.М.: КОНСТИТУЦІЯ УКРАЇНСЬКОЇ СОЦІАЛІСТИЧНОЇ РАДЯНСЬКОЇ РЕСПУБЛІКИ 1919. 

 Влада и люде  Конштитуция ануловала приватне властництво выробных средств, включно и землѣ, а политичны права придѣляли ся лем «працуючым масам». Приватны торговцѣ, подузятникы, монахы и священици, бывшы полицайты и жандарѣ означовали ся як такы, што жиють з непрацовных зыскох, а были збавлены политичных прав. Влада ся мала реализовати через «совѣты роботницкых, селянскых и червеноармѣйскых депутатох», а высшым органом мав быти Всеукраинскый зъѣзд совѣтох, котрый скликовав ся не менше як два раз рочно. Межди зъѣздами высшу владу справовав Всеукраинскый централный выконный комитет (ВУЦВК), котрый формовав выконну владу, «Совнарком (совѣт народных комисарьох)». Ку компетенции ВУЦВК належали заграничны односины, войско, границѣ, розвой народного газдовства, организация выберанок, законодарство.
Конштитуция была в силѣ до року 1929, коли была вычеряна новов. Найважнѣйша змѣна была внесена по вступѣ УССР до СССР (1922).

Жерела и одказы
 Бойко В.М.: КОНСТИТУЦІЯ УКРАЇНСЬКОЇ СОЦІАЛІСТИЧНОЇ РАДЯНСЬКОЇ РЕСПУБЛІКИ 1919 //Енциклопедія історії України : у 10 т. / Смолій В. и др. (ред.). Інститут історії України НАНУ. — К. : Наук. думка, 2003-2013.  ; 2008 Том 5.  (т. 5)  Сс. 99-100. Доступно онлайн

 Референции 

УССР
Катеґорія:Конштітуція Україньской ССР